Augusztus 11.
Szent Euplosz vértanú emléke
hajnali szolgálaton
Tropár 7. hang
Átváltoztál színedben a hegyen, Krisztus Istenünk, * megmutatván tanítványaidnak dicsőségedet, amennyire láthatták. * Tündököljön reánk is, bűnösökre * a te örökké való világosságod * az Istenszülőnek könyörgései által. *’ Mindeneket megvilágító Urunk, dicsőség néked!
Az első zsoltárcsoport után kathizma
4. hang. Minta: Kijelentéd magadat...
Elérkezett az Uralkodó igen fényes ünnepe! * Jertek, tisztuljunk meg mindnyájan, * hogy fölmehessünk a szellemi Tábor-hegyre, *’ és megláthassuk Krisztust!
Dicsőség… most és… 
Még egyszer ugyanez
A második zsoltárcsoport után kathizma
5. hang. Minta: Az Atyával...
Az Atyával és a Lélekkel együtt tisztelt Ige * a Szűztől megtestesült a mi üdvösségünkért, * a földön élt, amint írva volt, * választott tanítványaival fölment a Tábor hegyére * és dicsőségesen átváltozott. *’ Azért magasztaljuk az ő isteni és szent lealázkodását.
Dicsőség… most és… 
Még egyszer ugyanez

I. óda. 4. hang
Izrael seregei * száraz lábbal keltek át a Vörös-tengeren * és a mély vízen, * s midőn a lovon ülő ellenséges vezéreket ugyanabban elmerülni látták, * örömittasan így zengedeztek: * Énekeljünk Istenünknek, mert ő dicsőséges!
Az Isten országáról beszélve az élet igéit mondta Krisztus tanítványainak: Bennem, amint megközelíthetetlen világossággal tündöklöm, megismerhetitek az Atyát, ti, akik örvendezve zengitek: Énekeljünk a mi Istenünknek, mert ő megdicsőült!
A pogányok erejét lefegyverezve megszerzitek gazdagságukat, kedves tanítványok, s ámulatot keltetek majd, mert dicsőséggel teltek majd be, mint ahogyan én mutatkozom, napnál fényesebben ragyogva, s örvendezéssel fogjátok zengeni: Énekeljünk a mi Istenünknek, mert ő megdicsőült!
Ma Krisztus a Tábor-hegyen enyhített fénnyel tündökölt, megmutatta tanítványainak azok befogadóképessége szerint isteni fényözönének képét, azok beteltek az isteni fényesség tündöklő ragyogásával, és örvendezve zengték: Énekeljünk a mi Istenünknek, mert ő megdicsőült!
III. óda. 4. hang
Lehanyatlott az erősek íja, * a gyöngék pedig erősekké lettek, * ezért erősödött meg a szívem az Úrban.
Ádám természetét teljesen magadra vetted, a hajdan sötétségbe borult természetet megváltoztattad, ragyogóvá tetted, és színed változásával átistenítetted.
Krisztus, aki Izraelt egykor tűzoszloppal és felhővel vezette a pusztában, ma a Tábor-hegyén kifejezhetetlen módon, világosságban felragyogott.
Katavászia 4. hang
Mivel a pogányokból választott * meddő egyház gyermekeket szült * és a sokgyermekes zsinagóga elsorvadt, * a mi csodatevő Istenünknek hangoztassuk: * Szent vagy, Urunk!
Kathizma
1. hang. Minta: A te sírodat őrző katonák...
Krisztus törvényeit kezedben hordozva * kiállottál a küzdőtérre, * és ellenségeid felé így kiáltottál: * Kész vagyok önként elszenvedni * a legkeményebb kínokat! * Majd örömmel lehajtván fejedet, * átengedted a pallossal való levágatásra, *’ és pályafutásodat befejezted.
Dicsőség… most és… Az ünnepé 4. hang. Minta: Elcsodálkozott...
Átváltoztál színedben, Jézus, * isteni világosságod megközelíthetetlen dicsőségével, * felragyogtál szent tanítványaid: * János, Péter és Jakab előtt, * ámulatba ejtetted őket az isteni kegyelemmel, * hallották az Atya szózatát, * mely szeretett Fiának hirdetett téged, * s látták a te arcod fenséges dicsőségét. * Üdvözítőnk, ki üdvözíteni akarsz mindenkit, *’ világosítsd meg a mi lelkünket!
IV. óda. 4. hang
Hallottam a te dicsőséges * gondviselésedről, Krisztus Isten, * mert a Szűztől megszülettél, * hogy a tévelygéstől megmentsd azokat, kik így kiáltanak hozzád: * Dicsőség a te hatalmadnak, Urunk!
Krisztus Isten, ki a Sínai-hegyen írásba adtad a törvényt, felhőben, tűzben, ködben, s fergetegben utazva mutatkoztál. Dicsőség a te hatalmadnak, Urunk!
Hogy elhitesd a te dicsőséges üdvgondozásodat, Krisztus Isten, ki öröktől fogva vagy, és ki a felhőre lépsz, a Táboron kifejezhetetlen módon felragyogtál.
Szolgálatra készen melletted álltak és beszéltek veled azok, Uralkodó Krisztus, akikkel a füstölő tűzben, a felhőben és a könnyű szellőben szóltál. Dicsőség a te hatalmadnak, Urunk!
Előre beszéltek a te jövendő kereszthalálodról a Táboron jelenlevők: Mózes, aki hajdan az égő bokorban látott téged, és Illés, aki a tüzes szekéren emelkedett a magasságba, Krisztus.
V. óda. 4. hang
Krisztus, ki az ősködöt szétoszlattad, * hogy helyet adjon a világosságnak, * téged, mint a világosságban élő Teremtőjüket magasztalnak műveid. * Vezéreld a mi útjainkat is * a te világosságodban!
Meghódolt a te színed előtt minden napszak, Krisztus, mert a nap a te lábad elé rakta le világosságát, a magasba törő fényt, amikor emberi alakoddal színedben átváltozni kegyeskedtél.
Íme, itt az üdvözítő Krisztus, akiről hajdan előre hirdették, hogy Isten — így kiált fel Mózes és Illés a tanítványok füle hallatára a Tábor szent hegyén.
Az emberi természettel egyesült változatlan természet a benne levő anyagtalan istenség világosságát fölfedte, és az apostolokra kifejezhetetlen módon felragyogott.
Mikor a tanítványok megláttak téged, az Atya dicsőségében felragyogott világosságot, így kiáltottak hozzád, Krisztus: A te világosságodban irányítsd útjainkat!
VI. óda. 4. hang
Midőn szorongatás gyötört engem, * Uram, hozzád kiáltottam, * és te meghallgattál, * üdvözítő Istenem!
A nap fényénél is tündöklőbb világosság ragyogott fel a Táboron, az Üdvözítő, aki megvilágosított minket.
Fölmentél a Tábor-hegyére, Krisztus. Átváltoztál színedben, s a tévelygés minden homályát beragyogva fényesen tündököltél.
Istennek ismertek meg téged a Táboron a dicsőséges apostolok, Krisztus, és ámulattal térdet hajtottak előtted.
Katavászia
A tenger mélységére jutottam, * sok bűnöm vihara elsüllyesztett. * De te, irgalmas Isten, * szabadítsd ki életemet az enyészetből!
Konták
7. hang.
A hegyen átváltoztál, Krisztus Istenünk, * és amennyire tanítványaid képesek voltak, * meglátták a te dicsőségedet, * hogy amikor megfeszíttetve látnak téged, * értsék meg, hogy önként szenvedsz, * és hirdessék a világnak, * hogy te valóban *’ az Atya kisugárzása vagy.
Ikosz
Ébredjetek, tunya gondolataim, ne tegyétek lelkemet örökösen földhözragadttá, hanem keljetek föl, és emelkedjetek az isteni fölmenetel magaslatára! Siessünk Péterrel és a Zebedeus-fiúkkal, hogy velük együtt fölérkezzünk a Tábor-hegyére, velük együtt lássuk a mi Istenünk dicsőségét, és hallgassuk meg a szózatot, amelyet ők a magasságból hallottak, s melynek alapján hirdették, hogy ez az Atya kisugárzása!
VII. óda. 4. hang
Ábrahám ivadékai, az ifjak * hajdan Babilonban * a kemence lángját taposták, * és énekszóval zengték: * Atyáinknak Istene, áldott vagy te!
Megközelíthetetlen dicsőséged fénye, Krisztus, elárasztotta az apostolokat a Tábor-hegyén, és ők ezt hangoztatták: Atyáinknak Istene, áldott vagy te!
Az isteni szózat mennydörgésében, a harmatozó felhőben s a te fényességedben gyönyörűségüket találták az apostolok, Krisztus, és hangoztatták: Atyáinknak Istene, áldott vagy te!
Krisztussal, az élet szerzőjével voltak Zebedeus fiai, midőn fényesség áradt arcáról, s így mennydörögtek: Atyáinknak Istene, áldott vagy te!
VIII. óda. 4. hang
A Babilonban élő ifjak * isteni buzgalmuk hevében égve * a zsarnok és a lángok fenyegetését bátran eltiporták, * s a tűz közepén beharmatozva így énekeltek: * Áldjátok az Urat, az Úrnak minden művei!
Az, aki puszta kézintéssel fenntart mindent, szeplőtelen lábaival fölmegy a Tábor-hegyére, ott napnál fényesebben ragyog az arca, s bemutatja a törvény és a kegyelem kiválasztottjait, akik zengik: Áldjátok az Urat, az Úrnak minden művei!
A Táboron, a megközelíthetetlen dicsőségben kifejezhetetlen módon felragyogott a végtelen, hozzáférhetetlen világosság, az Atya fénye, ki ragyogóvá tette a teremtést, és átistenítette az embereket, akik zengik: Áldjátok az Urat, az Úrnak minden művei!
Szentekhez illő módon álltak a Tábor-hegyén Mózes és Illés, világosan látták az isteni személy vonásait, az atyai dicsőségben ragyogó Krisztust, és zengték: Áldjátok az Urat, az Úrnak minden művei!
A felhőben elhangzott isteni szózat nyomán dicsőségessé lett egykor Mózes arca, Krisztusnak pedig egész ruházata dicsőség és fényesség, mert ő a világosság szerzője, és megvilágosítja mindazokat, akik zengik: Áldjátok az Urat, az Úrnak minden művei!
A tanítványok látták a Tábor-hegyen a felhőbe burkolódzott Krisztust, leborultak a földre, megvilágosult a lelkük, s az Atyával és a Szentlélekkel együtt magasztalták őt: Áldjátok az Urat, az Úrnak minden művei!
Katavászia
Mindenség mindenható Megváltója! * A tűzlángok közé leszállottál, * hogy a vallásos ifjakat harmattal meghintsd, * és megtanítottad őket az énekre: * Áldjátok és magasztaljátok az Urat, minden művei!
IX. óda. 4. hang
A te Szülötted enyészhetetlen, * s méhedből vett testtel világra jött Isten, * ő, ki a földön megjelent, és az emberek között lakott, * ezért mindnyájan magasztalunk téged, Istenszülő.
Az együtt remegő tanítványokra hirtelen fényözön áradt, egymásra néztek, elámulva a földre borultak, s téged, mindenség Uralkodója, leborulva imádtak.
A felhőből Isten harsogta szózat hangzott, és megerősítette a csodát. A világosság Atyja így szólt az apostolokhoz: Ez az én szeretett Fiam, őt hallgassátok!
Hallották a Táboron az Ige szolgái az Atya hangját, és látták a nagyszerű csodát, az őseredeti minta lenyomatát, és így kiáltottak: Ez a mi Üdvözítőnk!
Magasztalunk téged az Atyával és a Szentlélekkel egyetemben, az igazán Létezőnek változhatatlan képmása, te változatlan pecsétlenyomat, Fiú-Ige, a Magasságbelinek bölcsessége, karja, erőteljes jobbja!
Katavászia
Éva az engedetlenség bajával * az átkot zúdította ránk. * Te pedig, Istenszülő Szűz, * méhed hajtásával az áldás virágát hoztad a világra. * Azért mindnyájan magasztalunk téged.
Fényének
Vértanúé
Teljesen a mindenható Istennek szentelted magadat, s a belőle kiáradó fényözönben tündökölsz, szent bajnok! Emlékezzél meg ott azokról, akik a te fényes emlékedet ünneplik, és mi tisztelünk téged, mint Krisztus titkának szolgáját, Euplosz vértanú!
S az ünnepé
Változhatatlan világossága a születetlen Világosság-Atyának, Ige! Ma a Táboron a te megmutatkozó fényességedben megláttuk az Atyát mint Világosságot, és a Szentlélek fényes ragyogását, kik az egész teremtést megvilágosítják.
Előverses sztihirák
2. hang. Minta: Efráta háza...
Üdvözlégy, ’ szent * apostolok ’ háromsága, * ki láttad a Szentháromságnak * lényege szerint egyik személyét *’ a Tábor-hegyen.
Elővers: Tieid az egek, és tiéd a föld; a földkerekséget s ami azt betölti, te alapítottad.
Örvendj, ' te hajdan  * nagyon ködös ’ Tábor, * mert nem az érzékelhető Napnak, * hanem a Magasságbelinek *’ világosságára lettél méltó!
Elővers: Tábor és Hermon a te nevedben örvendjenek!
A te ' orcád * világosságában * ragyogóvá lettek * tanítványaid, Üdvözítő, * nem viselhették el a fényt, *’ és a földre borultak.
Dicsőség… most és… ugyanarra
Látták ' a Táboron * Mózes ’ és Illés * a szűz hajadontól * az emberek megváltására *’ megtestesült Istent.
Tropár 7. hang
Átváltoztál színedben a hegyen, Krisztus Istenünk, * megmutatván tanítványaidnak dicsőségedet, amennyire láthatták. * Tündököljön reánk is, bűnösökre * a te örökké való világosságod * az Istenszülőnek könyörgései által. *’ Mindeneket megvilágító Urunk, dicsőség néked!

